Anne Baastrup (SF), 2000-05-10:
SF er imod biltyveri.
Det er en sådan lidt ensidig retspolitisk debat, vi får, når det kun er det eneste svar, den borgerlige del af Folketingssalen kan komme med.
Det er også beskæmmende, at det, når jeg er ude til forskellige konferencer om vold, om forebyggelse af vold, om forebyggelse af ungdomskriminalitet, om ungdomskriminalitet generelt, er ganske, ganske, ganske sjældent, at jeg møder en eneste fra Folketingets højre side.
Det er også beskæmmende, at man i det her beslutningsforslag kun interesserer sig for den ene del af biltyveriet.
Det er svimlende tal, vi snakker om, når vi snakker om biltyveri.
Er det 37.000 nu i 1998?
Men man skal jo så også huske på, at der er
to vinkler
Der er den organiserede kriminalitet, hvor jeg synes, det ville have været passende, at De Konservative og Venstre havde beskrevet den noget nøjere og også i den forbindelse havde lavet undersøgelser om: Hvad er det egentlig for en strafferamme, man arbejder med, når det drejer sig om organiseret kriminalitet, hvor vi jo i samarbejde med politi bl.a. i Polen har høstet gode erfaringer?
Det synes jeg kunne være interessant.
De eksempler ville jeg godt have skrevet fuldstændigt ud samt have en præcis viden om, hvorvidt de stadig væk kan være korrekte.
Det, vi jo skal huske på, hvis vi reelt skal forebygge den her type kriminalitet, som forslagsstillerne udelukkende har beskrevet, nemlig ungdomskriminalitet, er, at det er nogle andre ting, der skal til.
Det er jo slet, slet ikke tilstrækkeligt for en ung, der har brug for det der voldsomme kick, som det tilsyneladende giver for ganske bestemte unge at stjæle en bil.
Det er jo kontakt med voksne.
Det er ungdomskontrakter.
Det er en umiddelbar kontakt til forældrene, således at den pågældende kommer ind på dydens smalle sti.
Det er nogle helt, helt andre og langt mere indgribende virkemidler, der skal til, for at unge lader være. Jeg har selv nogle eksempler på biltyveri, hvor man fra politiets side anvendte de der meget, meget indgribende foranstaltninger, hvor man fra politiets side tog en aktiv kontakt med forældrene, med skolen, med socialforvaltningen, og hvor de unge kom på ret spor, og hvor jeg tror, at det havde ødelagt den pågældende unge at få en eller anden form for hæftestraf.
Det er jo slet, slet ikke det, der skulle til.
Jeg så meget gerne, at vi fik nogle mere seriøse diskussioner om, hvordan vi forhindrer ungdomskriminalitet af den her karakter.
Vi ved jo, at vi af en i øvrigt stor ungdomsårgang, der er superlovlydig, har en meget, meget lille gruppe, der er ekstremt udstødt, og hvor de her forslag fra højre side i salen er ganske fortvivlende.
Hvorfor vil man ikke fra Venstres og De Konservatives side tage langt mere alvorligt på dét, der er problemet.
Vi har en lille gruppe marginaliserede unge, som får et kick af den her type uacceptable forbrydelser.
Men det er ikke hæftestraf, der hjælper på dem.
Det er noget helt, helt andet.
Så synes jeg også, for at slutte af, at man måske også burde have været lidt inde på den udvikling, der er sket med de nyere biler med startspærrere osv., der formentlig er en af grundene til, at de nye biler ikke stjæles i samme omfang, som de blev for nogle år siden.